Gautrein: Gaan dié pendeldiens Covid oorleef? | Netwerk24
Deur William Horne 25 Junie 2021 14:39
Die Gautrein sukkel om te oorleef te midde van die koronaviruspandemie. Foto: Gallo Images
Dit is omdat baie voormalige pendelaars steeds van die huis af werk.
Murray & Roberts (M&R), die konstruksiemaatskappy wat 'n 50%-belang het in Bombela, die maatskappy wat die Gautrein bestuur, het dié droewige prentjie vandeesweek geskets.
Henry Laas, uitvoerende hoof van M&R, sê die daaglikse passasierstal het van gemiddeld 55 000 voor die pandemie tot slegs 13 000 gedaal.
Dis minder as 'n kwart van die normale verkeer waarvoor die Gautrein gebou is.
Die Gautrein het alle bedrywighede tydens die strengste vlak 5 van die staat van inperking verlede jaar gestaak en het eers weer op 4 Mei 2020 sy bedrywighede hervat.
Laas draai nie doekies om nie: Dit gaan nog 'n ruk duur voordat passasierstalle normaliseer.
M&R is weens sy blootstelling aan Bombela bitter kwesbaar vir sulke dalings in passasierstalle van die Gautrein-diens.
Laas sê 'n versekeringseis vir sake-onderbreking ten bedrae van R285 miljoen is darem die afgelope paar maande aan die maatskappy betaal.
Hierdie geld is gebruik om hoërentedraende skuld af te betaal sodat die maatskappy nie in 'n skuldstrik beland nie.
Maar die enigste werklike uitweg vir dié vlagskip van Gauteng se openbare vervoerstelsel is om so gou moontlik meer passasiers aan boord te kry.